Paavo Väyrynen (kesk) toivoo Juha Sipilän (kesk) hallituksen hajoamista.

Väyrysen mukaan kokoomus on saanut hallituksessa yliotteen eikä keskustaväki ymmärrä uudistusten merkitystä.

Väyrysen mukaan hallituksen ajamien soten ja maakuntauudistuksen myötä kuntien asema romuttuu ja palvelut kurjistuvat.

Paavo Väyrynen kannatta ennenaikaisia eduskuntavaaleja. JENNI GÄSTGIVAR

Keskustan EU-parlamentaarikko ja kunniapuheenjohtaja Paavo Väyrynen totesi keskiviikkona julkaistussa blogissaan, ettei hän pidä liikenneministeri Bernerin ympärillä vellovaa keskustelua lainkaan pahimpana keskustaan liittyvänä kohuna.

Väyrysen mukaan vielä paljon pahempaa on tulossa, kun maakunta- ja sote-uudistuksista päätetään.

Kunniapuheenjohtaja moittii keskustan eduskuntaryhmää ja puoluehallitusta siitä, että ne eivät ole riittävästi paneutuneet, mihin maakunta- ja sote-uudistukset johtavat.

- Keskustaväelle uudistusten kokonaisuus on markkinoitu väitteellä, että puolue saa toteutetuksi vuosisataisen tavoitteensa, maakuntaitsehallinnon. Tosiasiassa päätöksentekoa ollaan keskittämässä maakunnista pääkaupunkiin ja kunnista suurimpiin maakuntakeskuksiin, Väyrynen moittii blogissaan.

- Hallituksen suunnitelmat ovat johtamassa kuntien alasajoon, kun pääosa niiden tehtävistä ollaan siirtämässä maakunnille.

Palvelut romuttuvat

Paavo Väyrysen mukaan Suomessa on suhteellisen hyvin toimiva ja kustannustehokas terveydenhuollon järjestelmä, mutta sitä ollaan nyt romuttamassa.

- Ellei kunnilla ole oikeutta tuottaa yhtiöitettyjä palveluja, yksityiset yritykset saavat liian vahvan aseman.

Kunnilla pitäisi Väyrysen mukaan olla oikeus tuottaa sosiaali- ja terveydenhuollon palveluja omistamiensa yhtiöiden kautta.

Lisäksi pääosa sosiaalihuollon tehtävistä pitäisi säilyttää kunnilla.

- Tällöin paikallisella tasolla olisi mahdollisuus säilyttää läheinen yhteys ihmisten arkielämään liittyvien palvelujen tuottamisessa.

Kokoomus jyrää

Väyrysen mukaan hallituksen nykytilanteeseen on johtanut se, että kokoomus on saanut hallituksessa yliotteen ja keskustan taholta neuvotteluja ovat käyneet kokoomusta liian lähellä olevat poliitikot.

Tilanteen korjaamiseksi Väyrynen on valmis hajottamaan hallituksen.

- En panisi pahakseni hallituksen hajoamista ja ennenaikaisia eduskuntavaaleja, Väyrynen päättää.